Suusatamise kohta ei saa tegelikult otseselt öeldagi, et midagi on viimaste aastatega halvemaks läinud. Tänavu tuli olümpiahõbe, mullu MM-tiitel... Ainult et nüüdseks on lõplikult paljastunud tõsiasi: suusatamisse suunatud suurtest rahasummadest hoolimata pole Kolmele Kangele väärilisi järeltulijaid kasvatada suudetud. Nende kõrval pole keegi tiitlivõistlustel esikuuikussegi mahtunud! Seega on karta, et  kui senised ässad karjääri lõpetavad, siis eestlasi medaliheitluses ei näe. Loota võib alati ka teistpidi, kuid realistlikum ootus vähemalt lähiaastateks on see. Kas suusatamise staatus muutub? Tundub nii. Kui varem oli suusatamine ETV ekraanil nagu aamen kirikus, siis viimastest tänavustest etappidest juba loobuti. Kui uut Veerpalu ja Šmiguni ei kasva, saab see tavaks. Meedia külmus toob kaasa sponsorite tõrksuse, rahaline kitsikus pärsib aga sportlaste ja ala arengut ning ahelreaktsiooni lõpptulemusena  astub suusatamine eeliala seisusest tagasi teistega ühte ritta. Muidugi võtab see protsess aastaid ja mõne uue tähe süttimine päästaks suusatamise sellisest allakäigust.